রাজ্যে গাড়ির জাল ফিটনেস সার্টিফিকেটের রমরমা, কড়া ব্যবস্থা নিতে চলেছে পরিবহন দফতর

কলকাতা: গাড়ির জাল ফিটনেস সার্টিফিকেটের বিরুদ্ধে কড়া ব্যবস্থা নিতে চলেছে পরিবহণ দফতর। সূত্রের খবর, রাজ্যের বাইরে থেকে ভুয়ো ফিটনেস সার্টিফিকেটে নিয়ে গাড়ি চলছে বিভিন্ন জেলায়। দুই ২৪ পরগনা, হাওড়া, হুগলিতে প্রায় ছয় হাজারেরও বেশি বাণিজ্যিক গাড়ির ভিন রাজ্যের ফিটনেস সার্টিফিকেট থাকার তথ্য পেয়েছে পরিবহণ দফতর। বিহার, রাজস্থান, মধ্যপ্রদেশ, গুজরাটের বেসরকারি পরীক্ষা কেন্দ্র থেকে নেওয়া হয়েছে এই ফিটনেস সার্টিফিকেট।

এর ফলে, যানবাহনের ডেটাবেস পরীক্ষার নির্দেশ দেওয়া হয়েছে রাজ্যের সমস্ত রেজিস্ট্রেশন কর্তৃপক্ষকে। গাড়ির মালিককে নোটিশ পাঠাতে চলেছে রেজিস্ট্রেশন কর্তৃপক্ষ। জাল ফিটনেস সার্টিফিকেট থাকলে নেওয়া হবে প্রয়োজনীয় ব্যবস্থা। কেন্দ্রীয় সড়ক পরিবহণ মন্ত্রককে চিঠি দিতে চলেছে রাজ্য সরকার। গাড়ির যথাযথ স্বাস্থ্য পরীক্ষার পরেই বাহন অ্যাপে তথ্য আপলোড করার দাবি জানানো হবে।

আরও পড়ুন: বিরল রোগের সফল অস্ত্রপ্রচার করে নজির গড়ল বাঙুর হাসপাতাল!

বাণিজ্যিক যানবাহনের ফিটনেস সার্টিফিকেট জালিয়াতি রুখতে কড়া পদক্ষেপ নিচ্ছে রাজ্য সরকার। পরিবহন দফতরের সাম্প্রতিক তদন্তে চাঞ্চল্যকর তথ্য উঠে এসেছে। কলকাতা ও সংলগ্ন জেলার ৬ হাজারেরও বেশি বাণিজ্যিক যানবাহন জাল ফিটনেস সার্টিফিকেটেই চলছে বলে অভিযোগ। ফিটনেস পরীক্ষার নির্ধারিত তারিখ মিস করলেই প্রতিদিন ৫০ টাকা হারে জরিমানা দিতে হয়। এক বছরে এই জরিমানা দাঁড়াতে পারে ১৮,০০০ টাকা পর্যন্ত। অনেক গাড়ির মালিক এই জরিমানা এড়াতে জাল সার্টিফিকেট জোগাড় করেছে বলে মনে করা হচ্ছে।